
MAI 19, 2024 DE DANIELVLA 


10 mai — Ziua românilor din Balcani (români, 
aromâni, meglenoromâni). Nici un stat balcanic nu 
le recunoaște drepturile, iar diplomaţia de la 
București NU există! 


Astăzi (10 mai 2024) se împlinesc 119 ani de la publicarea iradelei (decretul) sultanului Abdul-Hamid al 
II-lea prin care, în pofida opoziţiei grecilor, se conferea aromânilor și megleno-românilor din Imperiul 
Otoman statutul de comunitate distinctă, cu drepturi culturale proprii şi posibilitatea de a-şi constitui 
foruri specifice de reprezentare, transmite Romanian Global News. 

În prezent, la data de 10 mai este sărbătorită Ziua Românității Balcanice, în baza prevederilor Legii 156 
din 7 iunie 2021, ca o recunoaştere a contribuției majore pe care românii din Balcani (aromânii și 
megleno-românii) au avut-o la construirea statului modern şi la emanciparea naţională a poporului 
român. 

De asemenea, în această zi sunt marcate alte trei momente istorice importante: 

10 mai 1866 — Carol 1 devine domnitor al României 

10 mai 1877 — Proclamarea Independenţei față de Imperiul Otoman 

10 mai 1881 — Proclamarea Regatului României 

Incă de la jumătatea secolului XIX, liderii aromânilor și autorităţile de la Bucureşti și-au fixat ca obiectiv 
al acțiunilor lor în Imperiului Otoman recunoașterea românilor (vlahilor) ca o comunitate distinctă şi 
obţinerea dreptului de a învăţa şi de a practica cultul în limba maternă. 


În primăvara anului 1905 s-a produs, însă, un incident care a grăbit decizia sultanului de a oferi 
satisfacție comunităților românești. La sfârşitul lunii aprilie, guvernul român a trimis la posturi, în 
Imperiu, doi revizori şcolari, Andrei Balamace şi N. Tacit, care s-au prezentat guvernatorului general din 
Ianina, Osman Paşa cu acreditările. După cum susţin cei doi revizori într-un interviu luat de ziarul 
„Messagero“ din Roma, preluat de „Universul“: „Deja din ianuarie eram oficial recunoscuţi de către 
Poartă ca inspectori ai şcoalelor româneşti din Turcia“. 

Guvernatorul nu a recunoscut însă documentele celor doi revizori, ba chiar i-a arestat sub acuzaţia că 
provoacă dezordini în Turcia, prin instigare la nesupunere față de autorităţile statului . Lor li s-a imputat 
instigarea la răscoală a aromânilor din satele Băiasa și Furca împotriva valiului, deşi A. Balamace şi N. 
Tacit nu aveau nici un amestec în această mişcare de protest. Aromânii din cele două localităţi se 
răsculaseră ca urmare a deciziei lui Osman Pașa de a interzice celebrarea slujbei în limba română, în 
comunele aromâneşti din vilaetul condus de el. 

Autoritățile române au protestat imediat față de actul unilateral şi lipsit de fundament juridic al arestării 
revizorilor școlari, cu atât mai mult cu cât valiul i-a expulzat pe cei doi revizori la Brindisi (Italia), deşi 
primise ordin de la Constantinopol să-i pună în libertate10. Consulul României la lanina a cerut 
autorităților otomane „să atragă în mod serios atenţia lui Osman Pașa, făcându-l direct responsabil de 
orice ni s-ar putea întâmpla“. 


Arestarea celor doi revizori şcolari a produs reacţia imediată a României, actul fiind considerat de 
autorităţile de la Bucureşti o ofensă directă adusă statului român, ce i-a afectat poziţia şi interesele în 
Balcani şi în Imperiul Otoman, dar şi un moment prielnic pentru a rezolva problema comunității 


românești (aromâni și megleno-români), în sensul acordării drepturilor culturale și a recunoaşterii ca 
etnie distinctă. 


Poziţia oficială a statului român față de această criză a fost exprimată, la scurtă vreme, printr-o notă 
adresată autorităților de la Constantinopol, notă redactată în urma unei ședințe extraordinare a 
cabinetului de miniștri, sub preşedinţia Rgelui Carol. Conţinutul documentului a fost reluat într-o 
scrisoare trimisă reprezentantului român în capitala otomană, Al. Em. Lahovary, în care se scria „Vă rog 
să protestați contra acestei violări a drepturilor omului și să faceţi cunoscut Porții că vom da acestui fapt 
urmări grave dacă nu obţinem satisfacție completă. Noi cerem: punerea în libertate imediat a revizorilor 
arestaţi, o despăgubire pentru daunele pricinuite de arestarea lor, scuze şi destituirea valiului, 
recunoaşterea dreptului românilor din Macedonia ca naţionalitate cu drepturi egale cu celelalte din 
Imperiul Otoman printr-o iradea pentru a regla definitiv problema“. 

Poziţia fermă a guvernului român a fost exprimată şi în cadrul întrevederii pe care lacob Lahovary a 
avut-o cu ministrul turc la București, ocazie cu care i s-a comunicat reprezentantului Porții că, în cazul 
refuzului de a satisface toate punctele notei trimise la Constantinopol, România va suspenda relaţiile 
diplomatice cu Imperiul Otoman. 

Faptul că în această perioadă fotoliul externelor era ocupat atunci de lacob Lahovary, de formaţie 
militar, a imprimat diplomaţiei româneşti mai multă fermitate. 


Aflând că guvernul de la Bucureşti a dat instrucțiuni Legaţiei de la Constantinopol ca de 10 mai să nu 
arboreze tricolorul şi să suspende recepţia oficială în semn de protest, sultanul a decis să ia prin 
surprindere reprezentanţii statului român. Înainte de ora fixată pentru prezentarea felicitărilor cu ocazia 
zilei Regatului, administraţia turcă a trimis o delegaţie la sediul Legaţiei române. Reprezentanții 
autorităților otomane au înmânat lui Al. Em. Lahovary iradeaua prin care românii erau recunoscuţi ca o 
comunitate distinctă în cadrul Imperiului, putând utiliza limba maternă în şcoli şi biserici. 

Actul emis de sultan prevedea că: „Majestatea Sa Imperială Sultanul, care, în sentimentele sale de înaltă 
dreptate și în solicitudinea lui părintească pentru popoarele sale, întinde binefacerile sale asupra tuturor 
supușilor săi credincioşi fără deosebire de rasă şi religie, luând în considerare cererile supuse în timpul 
din urmă la picioarele tronului imperial de către supușii săi români, a binevoit să ordone că, în virtutea 
drepturilor civile de care se bucură în aceeaşi măsură cu ceilalți supuşi nemusulmani, comunitățile lor să 
aleagă muhtari conform regulamentelor în vigoare, întocmai după cum se practică pentru celelalte 
comunități, membrii români să fie admişi după regulă în consiliile administrative și să facă înlesniri de 
către autoritățile imperiale profesorilor numiţi de sus-zisele comunități pentru inspectarea şcolilor lor și 
împlinirea formalităţilor prevăzute de legile Imperiului pentru deschiderea de stabilimente şcolare noi“. 
Iradeaua recunoștea, deci, existența unei comunități românești distincte, ce ieşea din categoria mult prea 
cuprinzătoare şi imprecis definită a „creştinilor ortodocşi“ din Imperiu, adică din miletul rum. Acest fapt 
însemna recunoașterea specificității etnice a românilor, care nu mai puteau fi asimilați grecilor, ca până 
atunci, și puteau beneficia de drepturi civile și culturale. În aceste condiții, aromânii aveau posibilitatea 
să-şi aleagă primarii (muhtarii) în localităţile în care erau majoritari și să fie admişi în consiliile 
provinciilor. 

O dată cu acordarea iradelei, sultanul a luat şi câteva măsuri pentru a restabili bunele raporturi cu 
România: a dispus ca Osman Pașa să declare consulului român din lanina că nici el, nici guvernul 
imperial nu sunt animați de sentimente dușmănoase față de români și i-a eliberat pe cei doi revizori 
arestați. Deciziile administraţiei centrale otomane au fost salutate de oficialităţile de la București, care au 
sărbătorit momentul acordării iradelei ca pe o victorie de răsunet a diplomaţiei române 

Presa a marcat şi ea evenimentul, prin articole care au încercat să surprindă însemnătatea actului emis 
de sultan, dar şi întreaga istorie a relațiilor româno-otomane din perspectiva problemei românești din 
Balcani. Sugestive sunt intervenţiile ziarului „Adevărul“, care, după ce prezenta în numărul din 13 mai 
1905 şedinţa festivă a Camerei Deputaţilor notând: „Şedinţa de ieri va rămâne memorabilă. Toate 


pasiunile politice au dispărut şi reprezentanții tuturor partidelor s-au asociat la sărbătoarea unui succes 
diplomatic“, adăuga un comentariu, într-un ton la fel de festiv: „E prima oară când am știut să ne 
purtăm cu vrednicie“. La rândul lui, ziarul „Universul“ scria că: „E de netăgăduit că ne aflăm în fața 
unui mare eveniment care încoronează munca neobosită de ani de zile a României sub înțeleapta 
conducere a Regelui Carol“. Evident că atât presa cât și guvernanţii au încercat să sublinieze mai ales 
rolul şi importanța României în rezolvarea crizei cu Imperiul Otoman şi implicit a situației comunității 
aromâne. Nu au lipsit, însă, nici elogiile aduse puterilor europene, care au sprijinit diplomaţia română și 
a căror implicare, în opinia noastră, a fost decisivă pentru soluționarea problemei. 

Astfel, în discursul rostit în Camera Deputaţilor, lon I.C. Brătianu declara „Am luat cuvântul pentru a ne 
felicita de acest rezultat. A ne felicita întâiu pentru situațiunea românilor din Macedonia, a ne felicita, de 
asemenea, pentru relațiile noastre amicale cu Imperiul Otoman. [...] Exprim recunoştinţa noastră 
Sultanului și Puterilor amice pentru concursul călduros pe care ni l-au dat“. 

La rândul lui, generalul Iacob Lahovary spunea, cu același prilej, că; „România trebuie să fie 
recunoscătoare către Majestatea Sa Sultanul pentru bunăvoința ce a arătat populaţiei credincioase de 
neam român. Aduc omagiul meu de recunoștință și Marilor Puteri, care au dat sprijinul lor puternic 
statului român“. 

Ziarul „Adevărul“ scria şi el într-un articol că, din declaraţiile generalului Lahovary și „din cele ce au 
transpirat până acum“, rezulta că pentru tranşarea diferendului toate puterile ne-au dat concursul, 
Germania și Italia remarcându-se prin insistență deosebită, iar Austro-Ungaria prin concursul pasiv. 
Articolul a surprins destul de fidel realitățile, evidențiind atitudinea rezervată a Vienei pe toată durata 
disputei diplomatice, dar uitând să menţioneze rolul deosebit al Rusiei. 

Succesul diplomatic al României a fost sărbătorit și pe străzile capitalei, unde câteva mii de bucureșteni 
s-au adunat în piaţa Sf. Gheorghe, pentru a-și exprima bucuria. Însoţiţi de muzică militară şi purtând 
steaguri, manifestanțţii au pornit pe Calea Victoriei până la Palatul Regal, unde au strigat „Irăiască 
Regele! Trăiască România!“ şi de acolo mai departe spre locuinţa premierului Gh. Gr. Cantacuzino și 
spre sediul Legaţiei Otomane44. De asemenea, „Asociația generală a studenţilor români“ a convocat o 
întrunire la Sala „Dacia“ pentru a-și manifesta bucuria pentru acordarea iradelei, de acolo plecând spre 
Legația Italiană, apoi la Palatul Regal, la Legația Germaniei, la cea Otomană și la casa ministrului de 
externe. Manifestări similare au avut loc şi la Constanţa . 

Recunoaşterea comunității româneşti ca etnie distinctă în Imperiul Otoman a reprezentat, în același 
timp, şi o puternică lovitură dată propagandei elene din Macedonia și politicii externe dusă de Atena. 
Până în 1905, guvernul grec se folosise de statutul juridic ambiguu al aromânilor, care erau incluși în 
miletul rum, pentru a-şi subordona această comunitate şi pentru a justifica astfel pretenţiile asupra 
sudului Macedoniei, în baza dreptului natural şi istoric. 

Ca urmare, guvernul de la Atena a adresat o notă Imperiului Otoman și puterilor europene, prin care 
protesta împotriva iradelei, iar Patriarhul de la Constantinopol l-a vizitat personal pe Marele Vizir 
pentru a-și exprima nemulțumirea. 


Drepturile acordate aromânilor și actul emis de sultan au iritat şi mai mult spiritele în Macedonia, unde 
bandele greceşti şi-au intensificat acțiunile violente asupra aromânilor, iar tensiunile dintre statul român 
și cel grec s-au transformat într-un conflict diplomatic deschis, ce a debutat în 1906. 


lată, aşadar, că prevederile iradelei de la 10 mai 1905 au generat transformări atât la nivelul comunității 
aromâne, din perspectiva rolului ei şi a poziţiei în cadrul Imperiului Otoman, cât şi a raporturilor 
statului român cu celelalte state balcanice. Prin actul sultanului din 1905 românilor le-au fost 
recunoscute toate drepturile unui milet, cu excepţia celui de a avea un lider propriu şi, spre deosebire de 
ordinul viziral din 1878, care le oferea doar posibilitatea de a înființa școli proprii, iradeaua lui 
Abdulhamid II recunoștea dreptul românilor de a se constitui în comunităţi și de a-şi alege primari și 
consilieri. 


Aceste prevederi erau de mare însemnătate, întrucât aromânii puteau participa la viața publică a 
Imperiului Otoman, își puteau spune și impune părerea în cadru instituționalizat, luau parte la decizii și 
aveau şansa să-şi apere şi să-şi promoveze interesele. În plus, ei beneficiau de dreptul de a-şi utiliza 
limba maternă în Şcoală şi Biserică, ceea ce reprezenta un avantaj în lupta pentru păstrarea specificului 
etnic şi un câștig însemnat în disputa cu grecii, a căror autoritate şi proiecte naționale erau serios 
amenințate. 


Adaptat după: 
http://adxenopol.academiaromana-is.ro/xenopolitana/xeno_06/xeno_06_11.pdf 
(http://adxenopol.academiaromana-is.ro/xenopolitana/xeno_06/xeno_06_11.pdf) 


Sursa: rgnpress.ro/ (https://rgnpress.ro/2024/05/ziua-romanitatii-balcanice-ziua-romanilor-aromanilor- 
meglenoromanilor-din-balcani-drepturile-lor-nerespectate-de-niciun-stat-din-balcani-diplomatia- 
romana-inexistenta/) 

Acest articol a fost publicat în Abuzuri, Ajutor pentru români Îngrădirea libertăţii, cenzura, Dușmanii 
României, Istorie, Politice, România din afara granițelor, Românism şi etichetat 10 mai, aromani, Balcani, 


meglenoromani, romanism, Ziua romanilor din Balcani. Pune un semn de carte cu legătura permanentă. 

